David Gatt ta’ 37 sena mill-Gżira ġie ikkundannat erba’ snin ħabs u mmultat €2,329.37  wara li ammetta l-qtil involontarju taż-żagħżugħa ta’ 18-il sena, Rachel Bowlder f’Mejju tal-2001. Gatt kellu jibda għaddej ġuri quddiem l-Imħallef Lawrence Quintano iżda għażel li jammetti l-akkużi kontrih fosthom ta’ traffikar ta’ droga u li forna d-droga eroina liż-żagħżugħa, liema droga kienet fatali. Il-każ kontra Ġatt beda fl-2009, tmien snin wara li Rachel Bowlder instabet mejta b’doża qawwija tad-droga f’għalqa fl-Imġarr. Fuq l-istess każ fl-2006 ġew ikkundannati Concetta Decelis, żewġha Carmel u binhom Jason li bejniethom weħlu 40 sena ħabs. Huma kienu nstabu ħatja li m’għamlu xejn biex jevitaw il-mewt ta’ Rachel Bowdler u bil-ħsieb li jevitaw li jidħlu fl-inkwiet, tefgħuha f’għalqa fil-limiti tal-Imġarr, fiż-żona magħrufa bħala Ras il-Ġebel. Ġurnata qabel instabet mejta, t-tfajla kienet ma’ Jason Decelis fl-appartament ta’ ommu f’Buġibba. Iż-żewġ żgħażagħ kellhom il-vizzju tad-droġa.